Η **Νατάσα Καλογρίδη** είναι Ελληνίδα ηθοποιός. Έχει ασχοληθεί με το θέατρο και την τηλεόραση.

Εργοβιογραφία
-------------

Γεννήθηκε στο Σίδνεϊ της Αυστραλίας και μεγάλωσε στην Αθήνα. Σε ηλικία 14 ετών και για τέσσερα χρόνια έζησε στη Μελβούρνη. Εκεί σπούδασε σχέδιο μόδας, ενώ διακρίθηκε και σε διαγωνισμό σχεδίου, Με την επιστροφή της στην Ελλάδα σπούδασε θέατρο, με το οποίο έκτοτε ασχολείται επαγγελματικά.

Έκανε την πρώτη της εμφάνιση ως ηθοποιός μέσα από την τηλεόραση το 1994 στο καθημερινό δράμα του MEGA *Χαραυγή* υποδυόμενη τη *Μαριάννα Αναστασίου* μία αδίσταχτη γιατρό της κλινικής *Χαραυγή* της ομώνυμης καθημερινής σειράς. Η παρουσία της, και η ιστορία του ρόλου, στη σειρά ολοκληρώθηκε τον Φεβρουάριο του 1995 ύστερα από 100 επεισόδια. Το 1997 συνεργάστηκε με τον Γιάννη Δαλιανίδη με ένα ρόλο 3 επεισοδίων στην κοινωνική σειρά του ΑΝΤ1 *Το Χρώμα του Φεγγαριού*.

Τη σεζόν 1998-1999 συνεργάστηκε με το Εθνικό Θέατρο στη παγκόσμια περιοδεία της *Ηλέκτρας* ως μέλος του χορού ταξιδεύοντας μεταξύ άλλων και στον Καναδά.

Η μεγάλη θεατρική αναγνώριση ήρθε τη σεζόν 1999-2000 και τη θεατρική παράσταση σε σκηνοθεσία, του αδερφού της, Αντώνη Καλογρίδη *Skriker*. Εκεί πρωταγωνίστησε μαζί με την Καρυοφυλλιά Καραμπέτη και την Πέγκυ Τρικαλιώτη στο Θέατρο Πόρτα για μία θεατρική σεζόν κερδίζοντας θετικές κριτικές. Την αμέσως επόμενη θεατρική σεζόν ακολούθησε η πολυβραβευμένη παράσταση *Angel Baby* στο Θέατρο Μουσούρη. Από την πρωταγωνιστική της παρουσία στο έργο απέσπασε το 1ο βραβείο Α' Γυναικείου Ρόλου στα Θεατρικά Βραβεία Αθηνοράματος τον Οκτώβριο του 2001.

Επέστρεψε θεατρικά τη σεζόν 2003-2004 πρωταγωνιστώντας μαζί με τον Μηνά Χατζησάββα, τον Χρήστο Βαλαβανίδη και τη Ναταλία Δραγούμη στην παράσταση *Ηitchock Blonde* στο Θέατρο Μουσούρη. Ακολούθησε η παράσταση *Dogville* στη Νέα Σκηνή του Εθνικού Θεάτρου, τη σεζόν 2004-2005, όπου πρωταγωνίστησε μαζί με τον Δημήτρη Τάρλοου σε συνεργασία με το Εθνικό Θέατρο. Το 2005 επέστρεψε τηλεοπτικά μετά από αρκετά χρόνια απουσίας μπαίνοντας στο πρωταγωνιστικό καστ της σειράς εποχής του MEGA *Οι Μάγισσες της Σμύρνης* σε σκηνοθεσία Κώστα Κουτσομύτη. Εκεί υποδύθηκε την *Παρί* παίζοντας καταλυτικό ρόλο στην εξέλιξη της σειράς.

Την επόμενη χρονιά συνέχισε την τηλεοπτική της συνεργασία με τον Κώστα Κουτσομύτη έχοντας τον πρωταγωνιστικό ρόλο στην αισθηματική σειρά του ALPHA *Τυφλόμυγα*. Εκεί υποδύθηκε την *Άντρεα* κερδίζοντας τις εντυπώσεις ενώ έπαιξε μαζί με τον Αντώνη Φραγκάκη, τον Κώστα Βουτσά και την Τόνια Καζιάνη. Το 2008 πρωταγωνίστησε στο επεισόδιο *Η Τρίτη Αλήθεια* της αστυνομικής σειράς *Οι ιστορίες του αστυνόμου Μπέκα*. Το 2011 έλαβε μέρος στη δεύτερη σεζόν του talent show χορού του ΑΝΤ1 *Dancing with the Stars* καταλαμβάνοντας την 9η θέση στην τελική κατάταξη της σεζόν. Επέστρεψε τηλεοπτικά τις σεζόν 2011-2013 πρωταγωνιστώντας στην κωμική σειρά του Αλέξανδρου Ρήγα *Το αμάρτημα της μητρός μου* υποδυόμενη τη *Τζένη Μεγαπάνου*.

Το 2012 πρωταγωνίστησε στη θεατρική παράσταση *Πάττυ Χύμα*, βασισμένη στο αφήγημα του Πέδρο Αλμοδόβαρ, στο Ίδρυμα Μιχάλης Κακογιάννης. Τη θεατρική σεζόν 2013-2014 πρωταγωνίστησε στην παράσταση του Αλέξανδρου Ρήγα και του Δημήτρη Αποστόλου *Οι Φόνισσες της Παπαδιαμάντη* μαζί με τη Χρύσα Ρώπα, τη Σοφία Βογιατζάκη, τη Ναταλία Δραγούμη, τη Τζέσυ Παπουτσή, την Κωνσταντίνα Μιχαήλ και την Ελένη Καστάνη. Το 2017 έλαβε μέρος στο reality επιβίωσης του ΑΝΤ1 *Nomads* ταξιδεύοντας στο Παλαουάν στις Φιλιππίνες για τις ανάγκες των γυρισμάτων του show. Παρέμεινε στο παιχνίδι για ένα μήνα κατακτώντας την 17η θέση στην τελική κατάταξη της σεζόν. Το 2018 έκανε μία έκτακτη εμφάνιση στο reality υψηλής ραπτικής *Project Runway* ως guest κριτής.

Το 2020 έλαβε μέρος στο talent show *Just the 2 Of Us* διαγωνιζόμενη ως ντουέτο με τον τραγουδιστή Νικόλα Ραπτάκη με τον οποίο έφτασαν μέχρι τον ημιτελικό της σεζόν.

Παραπομπές
----------

1. ↑  Η Νατάσα Καλογρίδη μιλάει αποκλειστικά στο Queen.gr για την ηλικία της, το ενδεχόμενο να ξαναπαντρευτεί και τα σχόλια που δέχεται
2. ↑  «Δείτε την αγνώριστη Νατάσα Καλογρίδη να παίζει σε σειρά του Mega πριν από 23 χρόνια». iefimerida.gr. 16 Μαρτίου 2018. Ανακτήθηκε στις 16 Μαρτίου 2018.
3. ↑  «Πέγκυ Τρικαλιώτη: Θυμάται την επική φωτογράφιση με Καραμπέτη και Καλογρίδη πριν 21 χρόνια». bovary.gr. 15 Ιανουαρίου 2021. Ανακτήθηκε στις 15 Ιανουαρίου 2021.
4. ↑  ««Απόηχοι» του θεατρικού χειμώνα». rizospastis.gr. 29 Μαΐου 2001. Ανακτήθηκε στις 29 Μαΐου 2001.
5. ↑  «Το κοινό ψήφισε». kathimerini.gr. 18 Οκτωβρίου 2001. Ανακτήθηκε στις 18 Οκτωβρίου 2001.
6. ↑  «Ο Χίτσκοκ με μια ξανθιά στο Μουσούρη». tovima.gr. 19 Οκτωβρίου 2003. Ανακτήθηκε στις 19 Οκτωβρίου 2003.
7. ↑  ««Dogville» στη σκηνή!». tanea.gr. 2 Δεκεμβρίου 2004. Ανακτήθηκε στις 2 Δεκεμβρίου 2004.
8. ↑  «Η Νατάσα Καλογρίδη αποχώρησε από το «Dancing»». zappit.gr. 9 Μαΐου 2011. Ανακτήθηκε στις 9 Μαΐου 2011.
9. ↑  «"Πάττυ Χύμα" με τη Νατάσσα Καλογρίδη». bizznews.gr. 19 Νοεμβρίου 2012. Ανακτήθηκε στις 19 Νοεμβρίου 2012.
10. ↑  «Οι «Φόνισσες» με τα κόκκινα σουτιέν». protothema.gr. 28 Οκτωβρίου 2013. Ανακτήθηκε στις 28 Οκτωβρίου 2013.
11. ↑  «Nomads: Έχασε και αποχώρησε η Νατάσα Καλογρίδη». protothema.gr. 2 Νοεμβρίου 2017. Ανακτήθηκε στις 2 Νοεμβρίου 2017.
12. ↑  «Project Runway - Η Νατάσα Καλογρίδη ως guest κριτής στο fashion reality». missbloom.gr. 24 Νοεμβρίου 2018. Ανακτήθηκε στις 24 Νοεμβρίου 2018.